**Ministru kabineta rīkojuma projekta „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” sākotnējās ietekmes novērtējuma ziņojums (anotācija)**

|  |
| --- |
| Tiesību akta projekta anotācijas kopsavilkums |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir rast risinājumu Eiropas Kodolpētījumu organizācijas (turpmāk – CERN) izstādes „Zinātnes paātrinātājs” nodrošināšanai Latvijas Nacionālajā bibliotēkā no š.g. 12.maija līdz 4.jūnijam, tādejādi novēršot iespējamās negatīvās sekas, kuras iestātos, ja finansējuma neesamības dēļ CERN izstāde būtu jāatceļ.Izstādes mērķis ir paaugstināt Latvijas sabiedrības izpratni par Latvijas iestāšanās CERN asociētās valsts pirms-dalībvalsts statusā nozīmību, kā arī izglītot sabiedrību par zināšanu-ietilpīgām tehnoloģijām un sekmēt interesi par STEM (*Science, Technology, Engineering and Mathematics*) disciplīnu apguvi. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums  | 1. Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 2. un 3.punkts.
2. Nepieciešamība piešķirt papildu valsts budžeta līdzekļus Izglītības un zinātnes ministrijai 50 000 euro pārskaitīšanai Rīgas Tehniskajai universitātei (turpmāk – RTU), lai segtu CERN izstādes „Zinātnes paātrinātājs” norises izmaksas Latvijas Nacionālajā bibliotēkā.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  CERN ir starptautiska organizācija, kur regulāri tiek izstrādāti jauni veidi, metodes un tehnoloģiskie risinājumi, lai saprastu visuma fundamentālos pamatus. CERN ir uzkrāta augsta līmeņa zinātniskā un tehnoloģiskā informācija, kura tiek pielietota ražošanā un ikdienā (piemēram, internets, skārienjūtīgie ekrāni, datortomogrāfija medicīnā utt.). Latvijas dalība CERN tika atbalstīta ar Ministru kabineta 2018.gada 6.februāra sēdes protokollēmuma (prot. Nr.7, 31.§) „Informatīvais ziņojums „Latvijas Republikas pievienošanās Eiropas Kodolpētījumu organizācijai”” 3.punktu, kurā noteikts uzdevums Izglītības un zinātnes ministrijai organizēt Latvijas pārstāvību CERN. Latvijas dalība CERN uzskatāma par būtisku zinātnes kvalitātes un konkurētspējas rādītāju. Tas pavērs iespējas Latvijas zinātniekiem izmantot savas zināšanas un izpētes iestrādnes visaugstākā līmeņa zinātnisko pētījumu veikšanai. Tādējādi Latvijas zinātnieki un zinātne kā nozare iegūs starptautisku atpazīstamību, kas ļaus turpmāk sadarboties ar citām augsta līmeņa zinātniskajām institūcijām, pieteikt vairāk Eiropas līmeņa pētniecības projektu un dos ievērojami vairāk pētījumu rezultātu ar iespējām komercializēt zināšanu ietilpīgus produktus. Turklāt dalībai CERN jāsamazina Latvijas intelektuālā potenciāla aizplūšanu uz ārvalstīm, jo CERN darbības principi paredz zinātnieku piesaisti tikai uz noteiktu laiku. Tāpēc arī sadarbību visaugstākā līmeņa zinātniskajos pētījumos var realizēt saglabājot darba attiecības ar Latvijas zinātnes institūcijām un pēc pētījumu noslēgšanās turpinot tos šeit – Latvijā. Sevišķi svarīgi ir piešķirt skaidru un motivējošu vīziju Latvijas jaunajiem zinātniekiem, studentiem un skolēniem par nākotnes studiju un darba iespējām. CERN sniedz iespēju realizēt ambiciozas izpētes un arī komercializācijas idejas.  Dalība CERN Latvijas zinātniskajām institūcijām un uzņēmumiem paver plašas iesaistīšanas iespējas CERN pētījumos. Tas ietver gan fundamentālos fizikas pētījumus, gan lietišķo zinātni, t.sk. tehnoloģiskos pētījumus, gan industriālos pasūtījumus (piemēram, paātrinātāju komponenšu izstrādi un izgatavošanu, gan IT risinājumus, saistītus ar liela apjoma datu apstrādi). Viena no CERN misijām ir arī rūpēties par zināšanu un tehnoloģiju pārnesi no CERN uz CERN asociēto valsti. CERN iegūtās un radītās zināšanas var transformēties dažādos medicīnas pielietojumos, informācijas tehnoloģijās un enerģētikas un vides problēmu risinājumos. CERN Padome ir piedāvājusi organizēt izstādi „Zinātnes paātrinātājs” Latvijā pēc š.g. 15.marta CERN Padomē izskatītā Latvijas pieteikuma kļūt par CERN dalībvalsti asociētās pirms-dalībvalsts statusā, lai uzņēmēji, zinātnieki, studenti, skolēni un sabiedrība kopumā gūtu pilnīgāku un labāku priekštatu par CERN būtību, sasniegumiem un potenciālajiem ieguvumiem Latvijas pētniecībai, augstākajai izglītībai un tautsaimniecībai kopumā. Latvija no CERN izstādes uzņemšanas iegūs starptautisko atpazīstamību, kas signalizēs starptautiskajai sabiedrībai Latvijas spēju pilntiesīgi piedalīties pasaules līmeņa zinātnes un inovāciju projektos. Tas ir nepieciešams priekšnosacījums gan sekmīgai sadarbībai zinātnē, gan arī investīciju piesaistei augsto tehnoloģiju un inovāciju jomā. Izstāde ir valstiski svarīgs pasākums, jo stiprina Latvijas kā pasaules zinātnes telpas dalībnieces reputāciju, kas var sekmēt interesi pa Latviju, kā valsti kas piedalās nozīmīgākajās zinātnes un pētniecības nozarēs. Līdz ar to var sekmēt gan ārvalstu studentu un izcilu zinātnieku piesaisti, gan ārvalstu investoru interesi par Latviju. Nacionālajā līmenī izstāde ir valstiski nozīmīgs zinātnes komunikācijas pasākums, jo parāda Latvijas sabiedrībai kā fundamentālā zinātne dod ieguldījumu sabiedrībai svarīgu jautājumu risināšanā, izglītībā un tautsaimniecības attīstībā. Latvijas uzņēmumiem un zinātniekiem būs iespēja iepazīties ar galvenajiem CERN darbības virzieniem un apsvērt savas iespējas piedalīties dažādu CERN pasūtījumu izpildē. Izstāde ir valstiski svarīgs notikums, jo tā dod iespēju lielam skaitam Latvijas iedzīvotāju iedvesmoties no zinātnes iespējām un sasniegumiem, kā arī gūt priekštatu par zinātnes un inovāciju nozīmīgo lomu valsts ilgtspējīgas attīstības kontekstā. CERN izstāde vienkāršā valodā (latviešu un angļu) stāsta par CERN, fundamentāliem pētījumiem, to rezultātiem un pielietojumu, tāpēc tā ir saistoša jebkura vecuma apmeklētāju lokam bez priekšzināšanām augstas enerģijas daļiņu fizikā. Izstāde uzskatāmi demonstrē jaunāko sasniegumu tehnoloģiju pārneses piemērus industrijā un ieguvumus sabiedrībai. Izstādes laikā apmeklētājiem būs iespēja meklēt atbildes uz jautājumu, kā izcēlies Visums un iepazīties ar CERN fundamentālās fizikas pētījumiem. Būs iespējams izzināt Lielo sprādzienu, daļiņu un matēriju zonas, atklāt Visuma noslēpumus, iepazīt Lielo hadronu paātrinātāju un uzzināt, kur ikdienā sastopami zinātniskie atklājumi. Izstādes laikā skolēnu grupām tiks nodrošinātas bezmaksas ekskursijas gidu pavadībā latviešu valodā.  CERN izstādi Latvijā organizē RTU un tās norise Latvijas Nacionālajā bibliotēkā paredzēta no š.g. 12.maija līdz 4.jūnijam. Lai izstāde Latvijā varētu notikt, no valsts budžeta nepieciešams segt ar tās organizēšanu saistītās izmaksas 50`000 EUR.  IZM rīcībā nav nepieciešamie līdzekļi 50`000 EUR apmērā izstādes organizēšanai. Visi finanšu līdzekļi 2018.gadam valsts budžeta programmā 05.00.00 „Zinātne” ir saplānoti un piešķirti atbilstoši budžeta apakšprogrammu mērķiem – zinātnes bāzes finansējumam, fundamentāliem un lietišķo pētījumu projektiem, Latvijas Zinātņu akadēmijas uzturēšanai u.c. Saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 3.punktu budžeta programmā „Līdzekļi neparedzētiem gadījumiem” paredzētos līdzekļus piešķir valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai, to radīto zaudējumu kompensēšanai, citiem neparedzētiem gadījumiem un valstiski īpaši nozīmīgiem pasākumiem. Līdzekļu piešķiršanu valstiski īpaši nozīmīgiem pasākumiem paredz arī Likuma par budžetu un finanšu vadību 12.panta pirmā daļa.  Ņemot vērā Ministru kabineta līmenī pieņemtos lēmumus par Latvijas dalību CERN, izvērtējot CERN izstādes „Zinātnes paātrinātājs” nozīmi Latvijas iestāšanās procesā CERN, zinātnes izcilības popularizēšanā, izpratnes veidošanā par zināšanu-ietilpīgām tehnoloģijām, Latvijas starptautiskās atpazīstamības veicināšanā un nepieciešamību sekmēt skolēnu interesi par STEM priekšmetiem, IZM ieskatā to var klasificēt kā valstiski īpaši nozīmīgu pasākumu. CERN izstādes nerīkošana negatīvi ietekmēs Latvijas iestāšanās procesu CERN (atstās negatīvu ietekmi uz iestāšanās sarunu fonu), kas var tikt uztverta, kā valsts nevēlēšanas ieguldīt augstas enerģijas daļiņu fizikas un saistītajās jomās, kas ir papildus apstāklis, lai šo gadījumu uzskatītu par valstiski īpaši nozīmīgu pasākumu. Ievērojot minēto, IZM ir izstrādājusi Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – Rīkojuma projekts), kurš paredz uzdevumu Finanšu ministrijai no valsts budžeta programmas 02.00.00 „Līdzekļi neparedzētiem gadījumiem” piešķirt IZM 50`000 EUR pārskaitīšanai RTU, lai segtu Eiropas Kodolpētījumu organizācijas (CERN) izstādes „Zinātnes paātrinātājs” norises izmaksas Latvijas Nacionālajā bibliotēkā no š.g. 12.maija līdz 4.jūnijam. |
| 3. | Projekta izstrādē iesaistītās institūcijas un publiskas personas kapitālsabiedrības | Rīkojuma projektu izstrādāja IZM. Rīkojuma projekta izstrādes procesā notikušas konsultācijas ar RTU. |
| 4. | Cita informācija | Rīkojuma projekts tiešā veidā attiecas uz budžeta un finanšu politiku. Pastarpināti Rīkojuma projekts attiecas uz augstākās izglītības un zinātnes politiku.  |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2018** | Turpmākie trīs gadi (*euro*) |
| **2019** | **2020** | **2021** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar 2018. gadu | izmaiņas, salīdzinot ar 2018. gadu | izmaiņas, salīdzinot ar 2018. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | **0** | **50 000** | **0** | **0** | **0** |
| 2.1. valsts pamatbudžets | *0* | *50 000* | *0* | *0* | *0* |
| 2.2. valsts speciālais budžets |  |  |  |  |  |
| 2.3. pašvaldību budžets  |  |  |  |  |  |
| 3. Finansiālā ietekme: | **0** | **- 50 000** | **0** | **0** | **0** |
| 3.1. valsts pamatbudžets | *0* | *- 50 000* | *0* | *0* | *0* |
| 3.2. speciālais budžets |  |  |  |  |  |
| 3.3. pašvaldību budžets  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar „+” zīmi) | X | 50 000 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets  |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pievienot anotācijas pielikumā): | Latvijas dalības CERN izstādē „Zinātnes paātrinātājs” tāme pievienota pielikumā.  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projektam nav ietekme uz amata vietu skaita izmaiņām. |
| 8. Cita informācija | Izdevumus sedz no valsts budžeta programmas 02.00.00 „Līdzekļi neparedzētiem gadījumiem” atbilstoši Ministru kabineta 2009.gada 22.decembra noteikumiem Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus”. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar |

|  |
| --- |
| VI. Sabiedrības līdzdalība un komunikācijas aktivitātes |
| Projekts šo jomu neskar |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| Projekts šo jomu neskar |

Izglītības un zinātnes ministrs Kārlis Šadurskis

20.04.2018. 17:25

1480

Izglītības un zinātnes ministrijas

Augstākās izglītības, zinātnes un inovāciju

departamenta vecākais eksperts

Kaspars Karolis